เล็งเพิ่มคุ้มครองประกันพรบ.
คปภ.ดึงเอกชนเชื่อมระบบออนไลน์ 24 ชม.หวังลดต้นทุนรับแข่งขันก่อนเออีซีเปิด
1 เม.ย. 2556

คปภ.ดึงเอกชนเชื่อมระบบออนไลน์ 24 ชม.หวังลดต้นทุนรับแข่งขันก่อนเออีซีเปิด
คปภ.กระทุ้งบริษัทประกันเชื่อมโยงออนไลน์ ขายประกัน พ.ร.บ. หวังลดต้นทุน เพิ่มความคุ้มครองอีก
นายประเวช องอาจสิทธิกุล เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า จากการหารือร่วมกับสมาคมประกันวินาศภัยไทย ทาง คปภ.ได้เสนอให้สมาคมฯ ช่วยกันผลักดันให้บริษัทสมาชิกนำเทคโนโลยีมาช่วยในการขายประกัน พ.ร.บ.ด้วยการเชื่อมโยงข้อมูลออนไลน์ตลอดเวลากับหน่วยงานที่เกี่ยวข้อง เช่น กรมการขนส่งทางบก หรือ คปภ.
เป้าหมายหลักเพื่อต้องการให้มีประกัน พ.ร.บ.หลักเพียงฉบับเดียว และสามารถตรวจสอบผ่านระบบออนไลน์ได้ จะได้ช่วยลดต้นทุนค่าใช้จ่ายและเพิ่มประสิทธิภาพให้กับบริษัทประกัน เนื่องจากปัจจุบันต้นทุนการดำเนินงานของบริษัทประกันภัยไทยสูงมากกว่าประเทศเพื่อนบ้านอย่างมาเลเซียและสิงคโปร์
นายประเวช กล่าวว่า หากลดต้นทุนประกัน พ.ร.บ.ได้ ก็สามารถนำส่วนที่ลดลงนั้น กลับมาเพิ่มความคุ้มครองให้กับผู้เอาประกันภัยแทน เพื่อให้ได้รับประโยชน์มากขึ้น ซึ่งมีเวลาอีก 12 ปี เพื่อให้บริษัทประกันของไทยได้ปรับตัวและเตรียมพร้อมรองรับการเปิดเสรีอาเซียน หรือเออีซี ในปี 2558 
อย่างไรก็ตาม ในส่วนของการปรับค่าเบี้ยประกันภัยรถยนต์นั้น ทาง คปภ.ยังไม่มีนโยบายในขณะนี้ และยืนยันว่าจะยังใช้พิกัดอัตราเดิมต่อไปก่อน แม้ว่ามีแนวโน้มอัตราค่าสินไหมต่อเบี้ยประกันภัยจะเพิ่มสูงขึ้น ตามจำนวนรถยนต์ที่ออกมาวิ่งเป็นจำนวนมากในขณะนี้ แต่ก็ยังไม่สามารถสรุปได้ว่าค่าสินไหมจะต้องเพิ่มขึ้นตลอด ทั้งนี้ ทาง คปภ.จะเก็บข้อมูลและเทียบกับสถิติเดิมก่อน คาดว่าคงต้องใช้เวลาถึงสิ้นปีนี้ถึงจะสรุปได้ว่าแนวโน้มค่าสินไหมจะเป็นอย่างไรต่อไป ซึ่งที่ผ่านมาแม้บริษัทประกันจะปรับขึ้นค่าเบี้ยประกันภัยรถยนต์ไปบ้างแล้ว แต่ก็ยังไม่เกินพิกัดที่ คปภ.กำหนด จึงสามารถดำเนินการได้เองโดยไม่ต้องขออนุญาต และก็ยังไม่มีบริษัทประกันภัยรายไหน ยื่นเรื่องขอปรับค่าเบี้ยประกันเกินกว่าพิกัดที่ คปภ.กำหนด 
นอกจากนี้ ทาง คปภ.พยายามผลักดันให้สมาคมฯ ได้มีการจัดตั้งศูนย์รับเรื่องร้องเรียนจากลูกค้าเพิ่มเติมอีก นอกเหนือจากของ คปภ.และของแต่ละบริษัทที่มีอยู่แล้ว ทั้งนี้ เพื่อให้ช่วยกันแก้ไขปัญหาเรื่องบริการและความไม่เข้าใจกันระหว่างลูกค้ากับบริษัทประกันได้มากขึ้น